
Text rozhodnutia
Súd: Krajský súd Košice Spisová značka: 5Sp/5/2010 Identifikačné číslo súdneho spisu: 7010210155 Dátum vydania rozhodnutia: 08. 11. 2011 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2011:7010210155.2 ROZSUDOK V MENE SLOVENSKEJ REPUBLIKY Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľa T. B. - B., so sídlom v B. K., W. Č.. X, proti odporcovi L. B. K., C.. B. Č.. XX, v konaní o preskúmanie zákonnosti rozhodnutia č. 2010/00637 zo dňa 17. 02. 2010 takto r o z h o d o l : P o t v r d z u j e rozhodnutie odporcu zo dňa 17. 02. 2010 č. k. 2010/00637. Navrhovateľovi právo na náhradu trov konania n e p r i z n á v a. o d ô v o d n e n i e : Rozhodnutím č. 2010/00637 zo dňa 17. 02. 2010 určil odporca navrhovateľovi podľa § 28 písm. f/ zákona č. 478/2002 Z. z. o ochrane ovzdušia a ktorým sa dopĺňa zákon č. 401/1998 Z. z. o poplatkoch za znečisťovanie ovzdušia (ďalej len zákon č. 401/1998 Z. z.) v súlade s ust. § 13 ods. 5 a § 27 ods. 1 zákona SNR č. 369/1990 Zb. o obecnom zriadení v znení neskorších predpisov a v zmysle VZN Mesta B. K. č. 1/2008 o poplatkoch za znečisťovanie ovzdušia malým zdrojom (ďalej len VZN) a v nadväznosti na ust. § 46 ods. 1 a § 47 zákona č. 71/1967 Zb. o správnom poriadku, ročný poplatok za znečisťovanie ovzdušia vo výške 33,19 eur. Z odôvodnenia rozhodnutia vyplýva, že navrhovateľ v zmysle § 6 ods. 4 zákona č. 478/2002 Z. z. v znení zákon č. 401/1998 Z. z. dňa 03. 02. 2010 oznámil Mestu B.G. K. spotrebu palív a surovín, z ktorých vznikajú znečisťujúce látky, ako aj ďalšie údaje potrebné na zistenie množstva a škodlivosti znečisťujúcich látok, vypustených do ovzdušia za uplynulý rok (2009). V zmysle VZN Mesta B. K. č. 1/2008 Z. z. čl. 4 ods. 1 písm. d/ ak prevádzkovateľ malého zdroja spálil menej zemného plynu ako 5000 m3, výšku poplatku predstavuje 33,19 eur. Včas podaným opravným prostriedkom sa navrhovateľ domáhal zrušenia napadnutého rozhodnutia. Poukázal na to, že výška poplatku v zmysle VZN sa má vyrubiť úmerne k množstvu škodlivosti vypustených znečisťujúcich látok. Odporcom určená výška poplatku za znečisťovanie ovzdušia malým zdrojom je neúmerne vysoká a pri jej určení odporca nezohľadnil to, že ku dňu 29. 04. 2009 došlo k ukončeniu zmluvného vzťahu s SPP o odbere zemného plynu, ako to vyplýva z dokladu, pripojeného k oznámeniu údajov pre určenie výšky poplatku pre rok 2009 zo dňa 02. 02. 2010. Požiadal o prehodnotenie výšky poplatku. Odporca v písomnom vyjadrení zo dňa 22. 03. 2010 navrhol napadnuté rozhodnutie potvrdiť. Uviedol, že Mesto B. K. navrhovateľovi ako prevádzkovateľovi malého zdroja znečisťovania ovzdušia určilo ročný poplatok za znečisťovanie ovzdušia za rok 2009 vo výške 33,19 eur v súlade s čl. 4 bodu 1 písm. d/ platného VZN podľa poplatníkom oznámenej spotreby zemného plynu, zodpovedajúcej 3800 m3. Zdôraznil, že navrhovateľovi bol vyrubený najnižší poplatok, ktorý by mal platiť aj vtedy, ak by spotreboval iba 1 m3 plynu. V danom prípade nejde o poplatok, ktorý by bolo potrebné deliť na 12 mesiacov, ale treba brať do úvahy predovšetkým množstvo paliva, a to konkrétne v jeho prípade 3800 m3, pre ktoré bol navrhovateľ zaradený do skupiny s najnižším poplatkom, teda ako spotrebiteľ do 5000 m3. Výklad navrhovateľa preto považoval za nesprávny. Súd v konaní podľa § 250l a nasl. O. s. p. po preskúmaní napadnutého rozhodnutia a oboznámení sa s administratívnym spisom odporcu dospel k záveru, že opravný prostriedok navrhovateľa dôvodný nie je. Keďže účastníci konania boli súdom vyzvaní na písomné vyjadrenie súhlasu s prejednaním veci bez nariadenia pojednávania a zároveň riadne písomne poučení o následkoch nevyjadrenia sa, a keďže navrhovateľka na túto výzvu v určenej lehote nereagovala, resp. odporca súhlas písomne vyjadril (§ 250f ods. 2 O. s. p.), postupoval súd podľa § 250f ods. 1 O. s. p. a vo veci rozhodol bez nariadenia pojednávania s tým, že tento postup nie je v rozpore s verejným záujmom. Z obsahu administratívneho spisu odporcu súd zistil, že dňa 03. 02. 2010 bolo odporcovi doručené oznámenie navrhovateľa zo dňa 02. 02. 2010, ktorým mu tento ako prevádzkovateľ malého zdroja znečistenia oznámil podľa § 6 ods. 4 zák. č. 401/1998 Z. z. údaje potrebné pre určenie výšky poplatku za znečisťovanie ovzdušia, konkrétne, že zdroj malého znečistenia je umiestnený u U. T. B. - B., B. K., W. Č.. X, pričom ide o 1 ks kotla na plynné palivo typu PKM S s výkonom 32 kW, pričom druhom spaľovaného paliva je zemný plyn a spotreba paliva za predchádzajúci rok, t. j. za rok 2009 bola 3800 m3. Z potvrdenia SPP, a. s., Q. zo dňa 26. 01, 2010 vyplýva, že zmluvný vzťah s navrhovateľom bol ukončený faktúrou za ukončený odber zo dňa 29. 04. 2009. Podľa § 3 ods. 2 zák. č. 401/1998 Z. z. poplatok prevádzkovateľa malého zdroja sa pre každý zdroj určuje na kalendárny rok paušálnou sumou do výšky 20.000,- Sk na základe údajov oznámených podľa § 6 ods. 4 a 5 úmerne k množstvu a škodlivosti vypustených znečisťujúcich látok, alebo k spotrebe palív a surovín, z ktorých znečisťujúce látky vznikajú. Podľa § 3 ods. 2 písm. c/ zák. č. 478/2002 Z. z. o ovzduší v znení neskorších predpisov malým zdrojom sú ostatné technologické celky nepatriace do kategórie veľkých zdrojov a stredných zdrojov, plochy, na ktorých sa vykonávajú práce, ktoré môžu spôsobovať znečisťovanie ovzdušia, skládky palív, surovín, produktov a odpadov na stavby, zariadenia a činnosti, znečisťujúce ovzdušie, ak nie sú súčasťou veľkého zdroja alebo stredného zdroja. Podľa § 6 ods. 4 cit. zák. prevádzkovateľ malého zdroja je povinný oznámiť každoročne do 15. februára obci za každý malý zdroj znečisťovania ovzdušia spotrebu palív a surovín, z ktorých znečisťujúce látky vznikajú a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľoch palív a surovín v počte prevádzkových hodín malého zdroja znečisťovania ovzdušia a o druhu a účinnosti odlučovacích zariadení. Podľa § 6 ods. 5 zák. č. 401/1998 Z. z. obec môže upraviť všeobecne záväzným nariadením náležitosti oznámenia podľa ods. 4 a ďalšie podrobnosti vo veciach poplatku prevádzkovateľa malého zdroja vrátane vyčlenenia malých zdrojov znečisťovania ovzdušia, ktorým poplatok nebude vyrubovať a vyčlenenia malých zdrojov znečisťovania ovzdušia, na ktorých prevádzkovateľov sa nevzťahuje ustanovenie ods. 4. Podľa čl. 4 ods. 1 písm. d/ VZN Mesta B. K. o poplatkoch za znečisťovanie ovzdušia malým zdrojom č. 1/2008 zo dňa 28. 02. 2008 výška poplatku prevádzkovateľa zariadenia na spaľovanie palív so súhrnným menovitým tepelným príkonom do 0,3 MW je 33,19 eur (1.000,- Sk), ak prevádzkovateľ spálil do 5000 m3 zemného plynu. Súd preskúmal napadnuté rozhodnutie odporcu, ako aj konanie, ktoré jeho vydaniu predchádzalo a dospel k záveru, že toto rozhodnutie bolo vydané v súlade s platnou právnou úpravou. V danom prípade bol dostatočne zistený skutkový stav veci a na jeho základe bol vyvodený aj správny právny záver, s ktorým sa súd stotožňuje. Námietku navrhovateľa, že výška uloženého poplatku za predmetný malý zdroj znečisťovania nie je v súlade s ust. zák. č. 401/1998 Z. z. nie je možné akceptovať. Navrhovateľovi bol napadnutým rozhodnutím uložený poplatok za znečisťovanie ovzdušia paušálnou výškou schválenou VZN Mesta B. K. zo dňa 28. 02. 2008. Úprava paušálnych súm poplatkov vo VZN nie je v rozpore s ustanovením § 3 ods. 2 zák. č. 401/1998 Z.z., pretože toto iba ukladá, aby paušálny poplatok bol určený úmerne k množstvu a škodlivosti vypustených znečisťujúcich látok alebo spotrebe palív. Tieto zákonné požiadavky predmetné VZN spĺňa, pretože paušálne poplatky sú odstupňované podľa množstva spotrebovaných palív. V tomto prípade ide o vyrubenie poplatku prevádzkovateľovi malého zdroja znečistenia, ktorý je uvedený v čl. 4 ods. 1 písm. d/ cit. VZN, podľa ktorého sa poplatok určuje za obdobie kalendárneho roka paušálnou sumou 33,19 (1000,- Sk) za spotrebu zemného plynu do 5000m3 podľa skutočnosti predchádzajúceho roka. Preto potvrdenie SPP, a. s., Q. zo dňa 26. 01. 2010 o ukončení zmluvného vzťahu s navrhovateľom dňom 29. 04. 2009 pre rozhodnutie v predmetnej veci nemá právny význam. Súd zvážil všetky uvedené skutočnosti a na ich základe, v súlade s citovanými zákonnými ustanoveniami, podľa § 250q ods. 2 O. s. p. ako zákonné potvrdil Navrhovateľovi súd právo na náhradu trov konania nepriznal podľa § 250k ods. 1 s použitím § 250l ods. 2 O. s. p., pretože tento v konaní úspešný nebol. Poučenie: Proti tomuto rozsudku možno podať odvolanie do 15 dní odo dňa jeho doručenia na Krajský súd v Košiciach a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti tomuto rozsudku možno odôvodniť len tým, že v konaní došlo k vadám uvedeným v § 221 ods. 1, konanie má inú vadu, ktorá mohla mať za následok nesprávne rozhodnutie vo veci alebo rozhodnutie súdu vychádza z nesprávneho právneho posúdenia veci.

